બે વર્ષ મારા સહિત મારી ટીમ માટે રોમાંચક રહ્યા, રોજ નવા સમાચારોની સાથે બીજા કરતા આપણે કેવી રીતે જુદા પડી શકીએ અને કઈ રીતે વાંચકો સુધી બીટવીન્ધી લાઈન્સ સ્ટોરી લઈ જઈ શકીએ તેવો અમારો પ્રયાસ રહ્યો છે. અમે ભુલો પણ કરી છે અને જાહેરમાં ભુલોનો સ્વીકાર પણ કર્યો છે અને પ્રયત્ન કર્યો છે કે ભુલોનું પુનરાવર્તન થાય નહીં. પત્રકારત્વ એટલે માત્ર કૌભાંડની સ્ટોરી નથી વિશ્વમાં ખરાબની સાથે સારી બાબતો પણ થાય છે, પણ તેની ખાસ નોંધ લેવાતી નથી પણ અમારો સતત પ્રયાસ રહ્યો છે સારી ઘટનાઓ પણ વાંચક સુધી પહોંચે કારણ સારી ઘટનાઓ જ સારા સમાજની રચના કરે છે. મેં જે લખ્યુ વાંચકોએ તેને આવકાર આપ્યો સાથે વાંચકોના એક વર્ગે અમારી ટીકા પણ કરી. અમે આવકાર આપનાર અને ટીકા કરનાર બંને વાંચકોનો આભાર માનીએ છીએ કારણ આવકારે અમને પ્રોત્સાહન આપ્યુ અને ટીકાએ અમને આત્મમંથન કરવાની ફરજ પાડી.